সশস্ত্র বাহিনীর সুনাম যাতে নষ্ট না হয়: প্রধানমন্ত্রী -Deshebideshe
আপডেট : ০২-১৮-২০১৬ সশস্ত্র বাহিনীর সুনাম যাতে নষ্ট না হয়: প্রধানমন্ত্রী
ঢাকা, ১৮ ফেব্রুয়ারী- প্রধানমন্ত্রী শেখ হাসিনা বলেছেন, জাতিসংঘের শান্তিমিশনে থাকা বাংলাদেশি সদস্যদের কোনো কাজে যাতে সশস্ত্র বাহিনীর সুনাম ক্ষুণ্ন না হয়, সে দিকে সতর্ক থাকতে হবে। কোনো সদস্যের অনাকাঙ্ক্ষিত আচরণ ও কর্মকাণ্ড বরদাশত করব না। আজ বৃহস্পতিবার ঢাকার মিরপুর আর্মি স্টাফ কলেজে এক অনুষ্ঠানে তিনি এসব কথা বলেন।
সশস্ত্র বাহিনীর সদস্যদের উদ্দেশ করে প্রধানমন্ত্রী বলেন, ‘এ বাহিনীর সুনাম যাতে নষ্ট না হয় সেদিকে আপনাদের সজাগ থাকতে হবে।’ অনুষ্ঠানে প্রধানমন্ত্রী জানান, বর্তমানে ১৬টি দেশে জাতিসংঘের শান্তি মিশনের মধ্যে ১১টিতে আট হাজার ৫০১ জন বাংলাদেশি কাজ করছেন। বিভিন্ন দেশের মোট ১ লাখ ২৫ হাজার ৯৭ জন শান্তিরক্ষীর মধ্যে বাংলাদেশির সংখ্যাই সবচেয়ে বেশি।
তিনি বলেন, শান্তিরক্ষায় নিয়োজিত আমাদের কোনো সদস্যের অনাকাঙ্খিত আচরণ ও কর্মকাণ্ড বরদাস্ত করা হবে না। প্রধানমন্ত্রী আরও বলেন, আমরা চাইবো দেশের সুনাম যেন অক্ষুণ্ণ থাকে। কোনোভাবেই সশস্ত্র বাহিনী যেন প্রশ্নবিদ্ধ না হয়। এ সময় দেশের স্বাধীনতা-সার্বভৌমত্ব রক্ষায় যেকোনো ত্যাগ স্বীকারের জন্য প্রস্তুত থাকতে সশস্ত্র বাহিনীর প্রতি আহ্বান জানান তিনি।